Date: 8.3.2020Author: miestenjuttuja 0 Kommentit
2017 voimaan tulleen alkoholilain myötä pienpanimoiden puoteja on ilmestynyt ympäri Suomea. Omien panimopuotien kautta panimoihin on helpompi tutustua, ja omat odotukset näiden tarjoomalle ovat pääsääntöisesti kovat. Oikein toteutettuna eri panimoilla on mahdollisuus esitellä osaamistaan ja tarjontaansa laajemmalla kattauksella oikeille oluen ystäville. Kokemukseni perusteella panimot ovat hinnoitelleet omien puotien tuotteet pääsääntöisesti hieman alle kauppojen hinnan, joka lisää intoa mennä hakemaan tuotteet suoraan panimolta. Lisäksi kun tarjolla on esim. tuoretta olutta tai erikoisuuksia jopa 12% asti, pystyy panimo tarjoamaan ainutlaatuisen elämyksen oluenystävälle.
Itse pyrin kartoittamaan kaikki pienpanimokaupat, varsinkin ne jotka ovat ilmestyneet pääkaupunkiseudun kupeeseen . Näistä tietoa tuntuu parhaiten saavan panimoiden Facebook-sivuilta. Ohessa listaa paikoista joihin olen törmännyt. Päivitän tätä sitä mukaan kun uusia tulee eteen. Vinkit paikoista ovat myös tervetulleita!
Fat Lizard avasi myymälän 23.3.2018 ja kun tuo sattuu olemaan kotimatkalla, niin pitihän siellä käydä. Paikalla oli ainakin klo 16 jälkeen väkeä ihan kivasti, jonoksi asti, joten somessa tehty tiedotus avauksesta tuntui toimineen. Myymälä on kohtuullisen kokoinen ja avajaisissa paikalla oli musiikkia ja hyviä tarjouksia. Myös oheistarpeita, kuten laseja ja t-paitoja oli myynnissä. Erityisesti minua miellytti se että tuotteet sai otettu kylmästä, ja olivat näin olleen suoraan valmiit nautittavaksi. Toisella kertaa tarjouksia oli vähemmän, ja hinnat olivat käytännössä samat kuin ruokakaupassa, muutamaa kahta vahvempaa juomaa lukuunottamatta.
Vaikka Tuusulaa ei aivan pääkaupunkiseuduksi pysty lukemaan, on se tarpeeksi lähellä että tämän panimon takia kannattaa Tuusulaan lähteä. Cool Head Brew avasi panimomyynnin ensimmäistä kertaa maaliskuun puolivälissä 2018. Tarjolla oli tuoreita oluita, sekä mm. Vasta pullotettua Barley Winea. Pääsin käymään paikalla kuitenkin ensimmäisen kerran huhtikuussa 2018 jolloin Cool Headillä oli myymälä auki teemalla ”NEIPA:t”. Cool Headin vuoksi Tuusulaan kannattaa lähteä kauempaakin, sillä heidän tuotteensa ovat super herkullisia. Kesällä Cool Headilla on tavoite pitää kauppa auki joka viikkoa niin että pihalla olisi myös oma terassi ruokarekkojen kera.
Viimeisimmän tiedon mukaan (2019) Cool Head harkitsee muuttamista, joten seurataan sijainnin päivittymistä.
Olarin Panimo on myös perustanut panimolleen baarin, jossa pääsee maistelemaan tarjontaa. Paikassa tuntuu olevan kuhinaa varsinkin viikonloppuisin. Taproomin avaamisen myötä itse kauppa on myös auki useammin.
www: https://www.facebook.com/olarinpanimo/
Aukioloajat: To, Pe, La 14-21
Salama Brewing majailee lähellä Espoon Ikeaa. Oman kokemukseni mukaan Salama tekee varsin kokeellisia ja erikoisiakin oluita, joten jos haluaa jotain tavallisuudesta poikkeavaa, niin täällä kannattaa käydä. Hinnat eivät ole mitenkään kovin edulliset, mutta toisaalta Salaman oluita harvoin olen muualla nähnyt ja maku on hyvä, niin näistä voi hieman satunnaisesti pulittaakin.
www: https://www.facebook.com/SalamaBrewing/
Aukioloajat: Pe 14-18
Edellinen Previous post: Humalan kasvattaminen